Na temelju članka 31. stavka 5. Zakona o poljoprivrednom zemljištu ("Narodne novine", broj 20/18. i 115/18), Programa raspolaganja poljoprivrednim zemljištem u vlasništvu Republike Hrvatske za Općinu Kalnik ("Službeni glasnik Koprivničko-križevačke županije“ broj 19/18) na koji je Ministarstvo poljoprivrede dalo suglasnost KLASA: 945-01/18-01/761, URBROJ: 525-07/1790-18-4 od 13. rujna 2018. godine i članka 32. Statuta Općine Kalnik („Službeni glasnik Koprivničko-križevačke županije“ broj 5/13. i 4/18), Općinsko vijeće Općine Kalnik na 16. sjednici održanoj 29. rujna 2019. donijelo je

**ODLUKU**

**o raspisivanju javnog natječaja za zakup poljoprivrednog zemljišta u vlasništvu Republike Hrvatske na području Općine Kalnik**

**I.**

 Odlukom o raspisivanju javnog natječaja za zakup poljoprivrednog zemljišta u vlasništvu Republike Hrvatske na području Općine Kalnik (u daljnjem tekstu: Odluka) raspisuje se javni natječaj za zakup poljoprivrednog zemljišta u vlasništvu Republike Hrvatske na području Općine Kalnik u katastarskoj općini Kalnik, koje je Programom raspolaganja poljoprivrednim zemljištem u vlasništvu Republike Hrvatske za Općinu Kalnik predviđeno za povrat.

**II.**

Poljoprivredno zemljište koje je Programom raspolaganja poljoprivrednim zemljištem u vlasništvu Republike Hrvatske za Općinu Kalnik predviđeno za povrat daje se u zakup na **rok do 5 godina**, s mogućnošću produljenja, odnosno do pravomoćnosti rješenja o povratu sukladno posebnom propisu ili do privođenja tog zemljišta namjeni utvrđenoj prostornim planom.

 Na **rok do 5 godina** s mogućnošću produljenja za isto razdoblje daje se u zakup zemljište koje je navedeno u tablici 1. koja se nalazi u prilogu ove Odluke i čini njezin sastavni dio.

**III.**

Općinsko vijeće Općine Kalnik (u daljnjem tekstu: Općinsko vijeće) provest će postupak javnog natječaja prikupljanjem pisanih ponuda.

**IV.**

 Početna cijena u natječaju utvrđena je na temelju Uredbe o načinu izračuna početne zakupnine poljoprivrednog zemljišta u vlasništvu Republike Hrvatske te naknade za korištenje voda radi obavljanja djelatnosti akvakulture ("Narodne novine", broj 89/18).

**V.**

 Maksimalna površina za zakup po sudioniku natječaja iznosi 4,8085 hektara, a uključuje površine državnoga poljoprivrednog zemljišta koje je taj sudionik dobio u zakup po natječajima provedenim od stupanja na snagu Zakona o poljoprivrednom zemljištu ("Narodne novine", broj 20/18. i 115/18).

**VI.**

 Tekst javnog natječaja objavit će se na oglasnoj ploči i mrežnoj stranici Općine Kalnik u trajanju od 30 dana.

 Pisane ponude se dostavljaju Općini Kalnik u roku od 30 dana od objave natječaja na oglasnoj ploči i mrežnoj stranici Općine Kalnik.

**VII.**

Tekst javnog natječaja za zakup poljoprivrednog zemljišta u vlasništvu Republike Hrvatske na području Općine Kalnik sa popisom čestica, nalazi se u prilogu ove Odluke i čini njezin sastavni dio.

**VIII.**

Odluku o izboru najpovoljnije ponude donosi Općinsko vijeće na prijedlog Povjerenstva za zakup poljoprivrednog zemljišta u vlasništvu Republike Hrvatske na području Općine Kalnik.

Odluka o izboru najpovoljnije ponude dostavit će se na prethodno mišljenje Koprivničko-križevačkoj županiji i na suglasnost Ministarstvu poljoprivrede.

**IX.**

Stručne poslove u vezi s postupkom provedbe javnog natječaja za zakup obavlja Jedinstveni upravni odjel Općine Kalnik.

**X.**

 Ova Odluka objavit će se u „Službenom glasniku Koprivničko-križevačke županije“

OPĆINSKO VIJEĆE OPĆINE KALNIK

KLASA: 320-02/19-01/07

URBROJ: 2137/23-19-14

Kalnik, 29. rujna 2019.

 PREDSJEDNIK:
 Igor Tomić, univ.bacc.ing.mech